text: Frit lejde for ulovlige våben
  31 maj 2013 kl. 09.28
  Fra i morgen kan man blive straffet med fængsel, hvis man har et luftgevær, der ikke er registreret. Nu giver politiet frit lejde i juni til indlevering af alle ulovlige våben.
  Op mod 800.000 skønnes at blive kriminaliseret med den nye våbenlov.
  Loven betyder bl.a. at ejere af et luftgevær med en kaliber større end 4,5 mm skal have våbnet registreret hos politiet.
  Se Justitsministeriets vejledning om reglerne i den nye våbenlov her
  Ejerne af luft- og fjedervåben har haft et år til at få deres våben registreret, men fra 1. juni 2013, er det alvor, hvis man bliver taget for ulovlig våbenbesiddelse.
  Politiet tilbyder dog alle med skydevåben, stikvåben og såmænd også sprængstoffer frit lejde til indlevering af deres våben i hele juni måned.
  Sidst man havde en frit lejde aktion for indlevering af våben var i 2009. Her blev der samlet 9.500 våben ind på landsplan, og omkring 1.000 våben i Sydøstjyllands Politikreds.
  